CELEX: 32020R1118
Language: hr
Date: 2020-04-27 00:00:00
Title: Delegirana uredba Komisije (EU) 2020/1118 оd 27. travnja 2020. o izmjeni Uredbe (EZ) br. 785/2004 Europskog parlamenta i Vijeća o zahtjevima za zračne prijevoznike i operatore zrakoplova u vezi s osiguranjem

29.7.2020   
               
               
                  HR
               
               
                  Službeni list Europske unije
               
               
                  L 243/1
               
            
         DELEGIRANA UREDBA KOMISIJE (EU) 2020/1118
         оd 27. travnja 2020.
         o izmjeni Uredbe (EZ) br. 785/2004 Europskog parlamenta i Vijeća o zahtjevima za zračne prijevoznike i operatore zrakoplova u vezi s osiguranjem
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 785/2004 Europskog parlamenta i Vijeća od 21. travnja 2004. o zahtjevima za zračne prijevoznike i operatore zrakoplova u vezi s osiguranjem (1), a posebno njezin članak 6. stavak 5.,
         budući da:
         
                     (1)
                  
                  
                     Odlukom Vijeća 2001/539/EZ (2) Zajednica je sklopila Konvenciju o ujednačavanju određenih pravila za međunarodni zračni prijevoz, dogovorenu u Montrealu 28. svibnja 1999. (Montrealska konvencija), kojom se utvrđuju pravila o odgovornosti u pogledu međunarodnog zračnog prijevoza osoba, prtljage i tereta.
                  
               
                     (2)
                  
                  
                     Uredbom (EZ) br. 785/2004 utvrđeni su minimalni zahtjevi u vezi s osiguranjem za odgovornost u odnosu na putnike, prtljagu i teret na razini kojom se osigurava da zračni prijevoznici budu primjereno osigurani za pokriće svoje odgovornosti na temelju Montrealske konvencije.
                  
               
                     (3)
                  
                  
                     Međunarodna organizacija civilnog zrakoplovstva (ICAO) nedavno je revidirala granice odgovornosti zračnih prijevoznika na temelju Montrealske konvencije upućivanjem na faktor inflacije koji odgovara akumuliranoj stopi inflacije od dana stupanja na snagu Montrealske konvencije.
                  
               
                     (4)
                  
                  
                     ICAO je utvrdio da je faktor inflacije od 30. prosinca 2009., dana stupanja na snagu prethodne revidirane granice Montrealske konvencije, premašio 10 %, što je prag za pokretanje prilagodbe ograničenja odgovornosti. Stoga su ograničenja odgovornosti primjereno revidirana.
                  
               
                     (5)
                  
                  
                     Minimalne zahtjeve u vezi s osiguranjem za odgovornost u odnosu na putnike, prtljagu i teret utvrđene Uredbom (EZ) br. 785/2004 trebalo bi pravodobno prilagoditi revidiranim ograničenjima odgovornosti na temelju Montrealske konvencije koja su stupila na snagu 28. prosinca 2019.
                  
               
                     (6)
                  
                  
                     Za odgovornost u odnosu na putnike minimalni zahtjevi u vezi s osiguranjem iz Uredbe (EZ) br. 785/2004 utvrđeni su na razini koja znatno premašuje revidiranu granicu odgovornosti na temelju Montrealske konvencije.
                  
               
                     (7)
                  
                  
                     Za odgovornost u odnosu na prtljagu i teret minimalne zahtjeve u vezi s osiguranjem iz Uredbe (EZ) br. 785/2004 trebalo bi povećati na razinu revidiranih granica odgovornosti na temelju Montrealske konvencije.
                  
               
                     (8)
                  
                  
                     Uredbu (EZ) br. 785/2004 trebalo bi stoga na odgovarajući način izmijeniti,
                  
               DONIJELA JE OVU UREDBU:
         
            Članak 1.
            U članku 6. Uredbe (EZ) br. 785/2004 stavci 2. i 3. zamjenjuju se sljedećim:
            
               
                  „2.   Za odgovornost u odnosu na prtljagu, najniže pokriće iz osiguranja iznosi 1 288 SDR-a po putniku na komercijalnim letovima.
               
               
                  3.   Za odgovornost u odnosu na teret, najniže pokriće iz osiguranja iznosi 22 SDR-a po kilogramu na komercijalnim letovima.”
               
            
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 27. travnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 138, 30.4.2004., str. 1.
         
         
            (2)  Odluka Vijeća 2001/539/EZ od 5. travnja 2001. o zaključku Europske zajednice o Konvenciji za izjednačavanje nekih pravila u međunarodnom zračnom prijevozu (Montrealska konvencija) (SL L 194, 18.7.2001., str. 38.).